ยอดส่งออก “รถยนต์” ม.ค.66 โต 24% เฉียด 8.7 หมื่นคัน
“ส.อ.ท.” เปิดยอดส่งออก “รถยนต์” เดือนม.ค.66 อยู่ที่ 86,786 คัน เพิ่มขึ้น 24% จากเดือน ม.ค.65 “สุรพงษ์” คาดทั้งปี 66 ส่งออกเกินเป้า 1.05 ล้านคัน
“ส.อ.ท.” เปิดยอดส่งออก “รถยนต์” เดือนม.ค. อยู่ที่ 86,786 คัน เพิ่มขึ้น 24% จากเดือน ม.ค.65
21 ก.พ. 2566

นายสุรพงษ์ ไพสิฐพัฒนพงษ์ รองประธานฯ และโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า ยอดส่งออกรถยนต์สำเร็จรูปในเดือน ม.ค.66 อยู่ที่ 86,786 คัน เพิ่มขึ้น 24.28% จากเดือน ม.ค.65 หลังวิกฤตโควิด-19 คลี่คลาย ทำให้ผู้ผลิตรถยนต์ได้รับการส่งมอบเซมิคอนดักเตอร์ (ชิป) จากผู้ผลิตเพิ่มมากขึ้นตั้งแต่เดือน ส.ค.65 เนื่องจากความต้องการใช้ในการผลิตอุปกรณ์คอมพิวเตอร์สำหรับการทำงานที่บ้าน (Work Form Home-WFH) ลดลง แต่ยังมีปัญหาเรื่องพื้นที่เรือในการส่งออกรถยนต์ยังไม่เพียงพอมาตั้งแต่เดือน พ.ย.65
“ยอดส่งออกเดือนแรกของปีนี้ดีขึ้น ขณะที่ทั่วโลกคาดการณ์ว่าเศรษฐกิจจะถดถอย ดูจากตัวเลขส่งออกเดือนแรกแล้ว คาดว่าปีนี้น่าจะส่งออกไปเกินเป้า 1.05 ล้านคัน” นายสุรพงษ์ กล่าว